ମୁମ୍ବାଇ ୨୨।୦୯ଃ ମହାରାଷ୍ଟ୍ରର ବମ୍ବେ ହାଇକୋର୍ଟ ମଙ୍ଗଳବାର ଅଭିନେତ୍ରୀ କଙ୍ଗନା ରଣାଓ୍ବତଙ୍କୁ ନିଜ ଆବେଦନରେ ଶିବସେନାର ମୁଖପାତ୍ର ସଞ୍ଜୟ ରାଉତଙ୍କ ନାମକୁ ଏକ ପକ୍ଷକାର ଭାବେ ସାମିଲ କରିବାକୁ ଅନୁମତି ଦେଇଛନ୍ତି। ମୁମ୍ବାଇରେ ରଣାଓ୍ବତଙ୍କ ବଙ୍ଗଳାର ଗୋଟିଏ ଅଂଶକୁ ବୃହନ ମୁମ୍ବାଇ ମହାନଗର ପାଳିକା(ବିଏସମି) ଦ୍ବାରା ଭଙ୍ଗାଯିବା ପରେ ଅଭିନେତ୍ରୀ ଏହା ବିରୋଧରେ ଆବେଦନ କରିଥିଲେ। ବିଚାରପତି ଏସହେ କାଠଓ୍ବାଲା ଓ ବିଚାରପତି ଆରଆଇ ଚାଗଲାଙ୍କ ପୀଠ ବିଏମସିର ଏଚ-ଓ୍ବାର୍ଡର ଅଧିକାରୀ ଭାଗ୍ୟବନ୍ତ ଲାତେଙ୍କୁ ମଧ୍ୟ ପକ୍ଷକାର କରିବାକୁ ଅନୁମତି ଦେଇଛନ୍ତି। ଯଦ୍ବାରା ଅଭିନେତ୍ରୀଙ୍କ ଦ୍ବାରା ତାଙ୍କ ଉପରେ ଲଗାଯାଇଥିବା ଅଭିଯୋଗ ଉପରେ ମଧ୍ୟ ସେ ନିଜର ଉତ୍ତର ରଖି ପାରିବେ।
ରଣାଓ୍ବତ ସେପ୍ଟେମ୍ବର ୯ରେ ହାଇକୋର୍ଟରେ ଆବେଦନ କରି ତାଙ୍କ ବଙ୍ଗଳାକୁ ବିଏମସି ଭାଙ୍ଗିଥିବା ଅଭିଯୋଗ କରିଛନ୍ତି। ସେଥିପାଇଁ ସେ ବିଏମସିଠୁ ୨ କୋଟି ଟଙ୍କାର କ୍ଷତିପୂରଣ ଦାବି ମଧ୍ୟ କରିଛନ୍ତି। ସଂଶୋଧିତ ଆବେଦନ ଉପରେ ମଙ୍ଗଳବାର ଶୁଣାଣି ସମୟରେ କଙ୍ଗନାଙ୍କ ଓକିଲ ବରିଷ୍ଠ ଅଧିବକ୍ତା ବୀରେନ୍ଦ୍ର ସରାଫା ଏକ ଭିଡିଓ ଅଦାଲତରେ ଉପସ୍ଥାପନ କରିଛନ୍ତି, ଯେଉଁଥିରେ ଶିବସେନା ରାଉତ ଅଭିନେତ୍ରୀଙ୍କୁ ଧମକ ଦେଉଥିବା ନଜର ଆସିଛନ୍ତି।
